***1. Korintským 4,2 „A od správcov sa napokon vyžaduje, aby bol každý uznaný ako verný.“***

Ježiš často hovoril o majetku a o peniazoch. Počas svojej služby spomenul 38 podobenstiev. Z toho je 16 podobenstiev o zaobchádzaní s peniazmi, majetkom, poľom, perlou, dobytkom, darmi, domami… V štyroch evanjeliách (Matúša, Marka, Lukáša a Jána), každý 10. verš, teda dohromady 288 veršov, sa priamo zaoberá témou peňazí a naším vlastníctvom. Existuje približne 500 veršov v Biblii o modlitbe, ďalších 500 o viere a prekvapivo 2000 veršov o peniazoch a majetku. Ježiš hovoril s ľuďmi o každodenných starostiach a pomáhal im ich riešiť. Biblické princípy sú múdre, užitočné, praktické a platia dodnes.

Boh zaopatril prvých ľudí, dal im potravu aj prácu. Adam s Evou v raji dostali do správy celú krajinu. Mali obrábať a strážiť záhradu Eden. (1. Moj 1,29; 2,8.15) Prví ľudia neplatili nájom, nemuseli počítať dane, nemuseli sa obávať kriminality, netrpeli žiadnymi chorobami... Ľudia sa tešili z dokonalého zdravia a večného života, z hlbokých, trvalých vzťahov a z Božej lásky.

Majiteľom zeme so všetkým, čo je na nej, je Boh. (Ž 24,1) Patrí mu všetko živé. (Ž 50,10-11; Sk 17,24-25) On dáva ľuďom zbohatnúť. (5. Moj 8,18) Očakáva, že budeme vernými správcami. (1. Kor 4,2) Sme zodpovední za Božie dary – za život, zdravie, krajinu, majetok, financie a hodnoty, ktoré získame zo svojej práce.

Už Abrahám v dávnej dobe odovzdal desatinu zo všetkého majetku Bohu. Vyjadril tak Bohu úctu a vďaka. (1 Moj 14,20) Aj Jakob Bohu vďačne sľúbil, že zo všetkého svojho majetku odvedie poctivo desiatky. (1 Moj 28,22) Izraeliti dostali pokyn, že *„všetky desiatky krajiny, z obilia poľa i z ovocia stromov, patria Hospodinovi. Sú zasvätené Hospodinovi.“* (3. Moj 27,30) Keď vrátime Bohu desiatok, pripomíname si tým skutočnosť, že Boh je Stvoriteľom a zdrojom všetkého požehnania. Ak dávame desatinu svojich príjmov Bohu, veríme mu, že sa o nás postará.

Zo Starého zákona sa dozvedáme, že príjmy z desiatkov boli určené na bohoslužbu, chrámovú službu a pre synagógu. Ide o finančnú podporu duchovnej práce služobníkov. (4. Moj 18,21) Aj v Novom zákone duchovní a misionári mali zo svojej práce obživu prostredníctvom desiatkov. (1. Kor 9,13-14) Ježiš tiež hovoril o desiatkoch. (Mat 23,23)

Boh zasľubuje požehnanie tým, ktorí sú verní v oblasti desiatkov. (Mal 3,8-10) Biblický význam desiatku je v tom, že človek nežije sám pre seba. (Luk 6,38; Mat 16,26) Len blázon staví svoj život na majetok a materiálne hodnoty. (Luk 12,18-21) Ježiš povedal: *„Veď kde je tvoj poklad, tam bude aj tvoje srdce.“* (Mat 6,21)

Všetko, čo máme, je dar od Boha. Naše životy, zdravie, každé nadýchnutie, jedlo, ktoré si pripravujeme, odev, ktorý nosíme, dom v ktorom žijeme, to všetko sú dary od Boha. Keď Bohu vraciame časť, vyjadrujeme tým postoj vďačnosti za to, čo nám Boh dal. Môžeme sa spoľahnúť na zasľúbenie: *„Nehovorte teda ustarostene: Čo budeme jesť? Čo budeme piť? Čo si oblečieme? 32 Veď toto všetko zháňajú pohania; a váš nebeský Otec predsa vie, že to všetko potrebujete.“* (Mat 6,31-32)